In nomine domini. Amen. Cum inter venerabiles et discretos viros dominos decanum et capitulum Ecclesie Senonensis ex parte una, et Reverendum in Christo patrem ac dominum fratrem Petrum de Villaribus, Trecensem Episcopum, ex parte altera, debatus seu discordia mota esset seu movi speraretur super eo quod dictus Reverendus pater, ad hoc invitatus et mandatus ut dicebat, volebat et intendebat, die festi beati Nicolai, in Ecclesia Senonensi, missam celebrare et bone memorie Guillelmo de Meleduno, quondam Senonensi Archiepiscopo, cujus corpus seu cadaver presens erat in choro dicte Ecclesie Senonensis, sepulturam ecclesiasticam ministrare; dictique vero venerabiles decanus et capitulum e contra dicebant et allegabant quod ipse Reverendus pater erat et est Trecensis Episcopus ac Ecclesie Senonensis suffraganeus, et quod ipse et eciam alii dicte Senonensis Ecclesie suffraganei, tam ex indulto apostolico quam ex consuetudine et statuto prefate Senonensis Ecclesie, dum ipsi Senonensis Ecclesie suffraganei vel aliquis ipsorum erant et sunt in aliqua dictarum ecclesiarum dicte Senonensis Ecclesie suffraganearum ad prelaturam episcopalem assumpti, prout ipse dominus frater Petrus ad prelaturam Episcopalem Trecensem, dicte Ecclesie Senonensis suffraganeam assumptus, antequam ad aliquem actum in Ecclesia Senonensi admictantur, ipsi tenentur prestare juramentum Ecclesie Senonensi et Archiepiscopo, supra majus altare ipsius Ecclesie, prout continetur et est scriptum in libris ipsius Ecclesie, et facere professionem in dicta Ecclesia, ac unam capam pontificali dignitati decentem offerre, quod dictus Reverendus pater facere recusabat, allegans quod ignorabat an premissa facere teneatur, quia de hoc non erat informatus; quare dicti venerabiles decanus et capitulum nolebant quod dictus Reverendus pater ad majus altare ipsius Ecclesie celebraret, seu dictam sepulturam ipsi bone (F° 67) memorie domino G. Senonensi Archiepiscopo ministraret, nisi prius dictum juramentum prestaret. Tandem, post plurima hincinde (EN MARGE: Obitus Revmi d. Guillermi de Meleduno, hujus cognominis secundi et proprii nominis quinti.) altercata et prolocuta, noverint universi presens publicum instrumentum inspecturi quod, anno ejusdem Domini millesimo CCC° septuagesimo sexto, indictione XIIII, mensis maii die IX, videlicet in die festi beati Nicolai, pontificatus sanctissimi in Christo patris et domini nostri, domini Gregorii, divina Providencia pape undecimi anno sexto, in nostrum notariorum publicorum et testium subscriptorum specialiter ad hec vocatorum et rogatorum presencia, personaliter constituti dictus Reverendus pater ex parte una, ac venerabiles et discreti viri domini et magistri Petrus Fortis decanus, Johannes Pelliparii Celerarius, Girardus de Subterrena, Petrus Malapert, Guillelmus Marteleti, Petrus de Roniaco, Johannes Blancheti, Hugo Blandini et Johannes Humberti, canonici predicte Senonensis Ecclesie ex parte altera, pro decano et Capitulo ipsius Senonensis Ecclesie, pro quibus se fortes fecerunt, dictum debatum seu discordiam sic pacificaverunt, videlicet: quod dicti decanus, celerarius et canonici supra nominati, nomine decani et capituli ipsius Senonensis Ecclesie, tam propter reverenciam illustrissimi principis domini nostri Francorum Regis, in cujus servicio persistebat dictus bone memorie dominus Guillermus Archiepiscopus tempore quo vivebat, quam eciam propter reverenciam bone memorie dicti et sui nobilis generis, voluerunt et consenserunt quod dictus Reverendus pater, dicta die, ad majus altare ipsius Ecclesie missam celebraret et dicto bone memorie sepulturam in dicta Ecclesia ministraret, tali tamen pacto quod dictus Reverendus pater omni juri, libertati et privilegio quod per hoc acquirere posset penitus renunciavit, ac voluit et consentiit (sic) quod, non obstante quod de consensu seu ex permissione dictorum venerabilium ipse Reverendus pater dictam missam ad dictum altare celebraret et dictam sepulturam ministraret, quod dicte Ecclesie Senonensi non qualitercumque noceat, seu ipsi Reverendo patri valeat, et quod propter hoc perpetuis temporibus contra dictam Senonensem Ecclesiam non possit aliquod jus vindicare, sed quod, missa et sepultura adimpletis, (F° 67, v°) res remaneat integra et jus cujuslibet partis, ac si dictus Reverendus pater in dicta Ecclesia nunquam celebrasset seu dictam sepulturam ministrasset. Deinde quod eodem contextu dictus Reverendus pater pro se venerabilem et discretum virum magistrum Hugonem Boileaue, domini nostri Francorum Regis subelemosinarium, et venerabiles supranominati, nomine decani et capituli ipsius Senonensis Ecclesie pro quibus ut prefertur se fortes fecerunt, pro dictis decano et capitulo venerabilem et discretum virum magistrum Guillelmum Marteleti, decanum ecclesie Nivernensis et canonicum Senonensem supra nominatum, ad dictum debatum seu discordiam pontificandi (pour pacificandum) arbitros arbitratores seu amicabiles compositores nominaverunt et elegerunt; volueruntque et consentierunt dicte partes quod dicti arbitri arbitratores seu amicabiles compositores de toto debato seu discordia supra nominatis, summarie et de plano, sine strepitu et figura judicii, diebus feriatis et non feriatis, tam stando quam sedendo secundum eorumdem arbitrium et voluntatem, possint et valeant cognoscere, dicere, pronunciare et sentenciare. Promiseruntque dicte partes, videlicet dictus Reverendus pro se, et prenominati decanus, celerarius et canonici pro decano et capitulo predictis, nobis notariis publicis infrascriptis, per fides suas in manibus nostris corporaliter prestitas, quicquid per dictos arbitros arbitratores seu amicabiles compositores erit in premissis dictum, pronunciatum seu sentenciatum, ratum, gratum atque firmum tenere et habere, ac inviolabiliter perpetuis temporibus observare; et durabit potestas dictorum arbitrorum arbitratorum seu amicabilium compositorum usque ad festum Nativitatis beati Johannis Baptiste proximo futurum. Et insuper voluerunt dicte partes et concordaverunt quod si dicti arbitri arbitratores seu amicabiles compositores non possint infra dictum tempus de premissis cognoscere et super hiis diffinire, quod ipsimet arbitri arbitratores seu amicabiles compositores, possint et valeant dictum tempus (F° 68) ad eorum beneplacitum prolongare, infra quod ut prius valeant super premissis cognoscere, dicere, pronunciare et firmare. Super quibus premissis omnibus et singulis dicte partes petierunt a nobis notariis publicis infrascriptis sibi fieri et tradi unum vel plura publicum seu publica instrumentum vel instrumenta. Acta fuerunt hec, in domibus Archiepiscopalibus Senonis, sub anno, indictione, mense, die et pontificatu quibus supra, presentibus ad hec venerabili patre domino Richardo Popini, abbate monasterii sancti Martini in Areis Trecencis, ac venerabili et discreto viro magistro Jacobo le Riche, decano ecclesie Parisiensis, nobili et potenti viro domino Bethono de Marcenaco milite, baillivo Senonensi, ac discretis vires Bernardo de Bisoncis et Guillermo de Interannis, curie Senonensis tabellionibus, cum pluribus aliis testibus ad premissa vocatis specialiter et rogatis. Et ego Thomas Dominici de Capella Nalonis, Trecensis diocesis, publicus apostolica et imperiali auctoritate notarius, Quia premissis omnibus et singulis, dum modo et forma suprascriptis agerentur, dicerentur et promicterentur, una cum notario hic inscripto et testibus supranominatis, presens fui. Ideo presens publicum instrumentum, alia manu scriptum, publicavi et signo meo solito signavi rogatus, istam dictionem interlineam: allegando et istas in rasuram: Domini nostri Francorum Regis subelemosinarium, hic approbando, una cum linea in fine huius instrumenti ad tale signum apposita. Et ego Michael Houdrici, clericus Senonensis, publicus apostolica auctoritate notarius, quia premissis, una cum notario publico et testibus suprascriptis, presens interfui, huic presenti publico instrumento, alia manu scripto et per ipsum notarium et me in hanc formam publicam redacto, signum meum publicum solitum (F° 68, v°) una cum signo et inscriptione ipsius notarii publici rogatus apposui, in testimonium premissorum; rasuram et interlinearum harum dictionum: allegando, domini nostri Francorum Regis subelemosinarium — ac eciam lineam in fine huiusmodi instrumenti ad tale signum positam approbando.